Document ID: 32008D0609

РЕШЕНИЕ НА КОМИСИЯТА
от 16 юли 2008 година
за изменение на Решение 2006/636/ЕО относно фиксиране на разбивки по години и по държави-членки на сумата на помощта от Общността за развитие на селските райони в периода от 1 януари 2007 г. до 31 декември 2013 г.
(нотифицирано под номер C(2008) 3347)
(2008/609/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1698/2005 на Съвета от 20 септември 2005 година относно подпомагане на развитието на селските райони от Европейския земеделски фонд за развитие на селските райони (ЕЗФРСР) (1), и по-специално член 69, параграф 4 от него,
като има предвид, че:
(1)
Решение 2006/493/ЕО на Съвета от 19 юни 2006 година за установяване сумата на помощта от Общността, отпусната за развитие на селските райони за периода от 1 януари 2007 г. до 31 декември 2013 г., нейната разбивка по години и минималната сума, която следва да бъде съсредоточена в райони, допустими по цел „Сближаване“ (2), бе изменено по начин, който взема предвид решението на Бюджетния орган за прехвърляне на някои неусвоени бюджетни кредити за поети задължения по линия на подпомагането от Общността за развитието на селските райони съгласно Регламент (ЕО) № 1698/2005, от 2007 г. към 2008 г. и последващите я години съгласно разпоредбите на точка 48 от Междуинституционалното споразумение между Европейския парламент, Съвета и Комисията за бюджетната дисциплина и доброто финансово управление (3).
(2)
Решение 2006/636/ЕО на Комисията (4) следва да бъде съответно изменено,
ПРИЕ НАСТОЯЩОТО РЕШЕНИЕ:
Член 1
Приложението към Решение 2006/636/ЕО се заменя с текста в приложението към настоящото решение.
Член 2
Настоящото решение се прилага от началото на бюджетната 2008 година.
Член 3
Адресати на настоящото решение са държавите-членки.
Съставено в Брюксел на 16 юли 2008 година.

Labels: 18
15
19
5